Offentliggørelse af en meddelelse om godkendelse af en standardændring af produktspecifikationen for en betegnelse i vinsektoren i henhold til artikel 17, stk. 2 og 3, i Kommissionens delegerede forordning (EU) 2019/33

(2021/C 90/09)

Denne meddelelse offentliggøres i overensstemmelse med artikel 17, stk. 5, i Kommissionens delegerede forordning (EU) 2019/33 (1).

MEDDELELSE OM EN STANDARDÆNDRING AF ENHEDSDOKUMENTET

»JUMILLA«

PDO-ES-A0109-AM04

Meddelelsesdato: 16. december 2020

BESKRIVELSE AF OG BEGRUNDELSE FOR DEN GODKENDTE ÆNDRING

1. Ændringer af ordlyden vedrørende analytiske kendetegn (punkt 2, litra a), i produktspecifikationen og punkt 4 i enhedsdokumentet)

a) Fjernelse af minimumsværdierne for totalt alkoholindhold udtrykt i volumen for tørre vine.

Værdierne for totalt alkoholindhold udtrykt i volumen er fjernet for tørre vine, fordi de er de samme som for det virkelige minimumsalkoholindhold udtrykt i volumen, hvilket gør det overflødigt at medtage dem. Dette forenkler teksten uden at ændre kravene.

b) Omtale af analytiske krav, der ikke er medtaget i tabellen.

Værdierne for det totale indhold af sukker og svovldioxid er ikke tilstrækkeligt defineret i den nuværende specifikation, hvilket kan skabe forvirring blandt de erhvervsdrivende. Omtalen af hver bestanddel er derfor blevet udvidet med de angivne måleenheder. I henhold til de gældende regler skal det totale sukkerindhold udtrykkes som glukose plus fruktose.

2. Bedre definition af organoleptiske kendetegn (punkt 2, litra b), i produktspecifikationen og punkt 4 i enhedsdokumentet)

Den organoleptiske beskrivelse for hver af kategorierne er blevet ændret. Teksten er blevet ajourført og korrigeret i overensstemmelse med arbejdet i kontrolorganets smagspanel. Visse termer og henvisninger er blevet erstattet med udtryk, der er mere egnede i forbindelse med sensorisk analyse. Hver kategori er blevet defineret mere objektivt med henblik på at opnå specifikke deskriptorer og lette analysen. Overflødige adjektiver er fjernet.

3. Præcisering af visse specifikke ønologiske fremgangsmåder (punkt 3, litra b), i produktspecifikationen og punkt 5, litra a), i enhedsdokumentet)

A. For det krævede alkoholindhold i de druer, der skal anvendes til fremstilling af den vin, der er omfattet af den beskyttede oprindelsesbetegnelse, er parameteren blevet udskiftet. I stedet for »naturligt minimumsalkoholindhold i volumenprocent« er parameteren nu »Baumé-grader«, da dette måles, når druerne ankommer til vingården.

B. Beregningen af vinudbyttet er blevet præciseret. For at undgå forkerte fortolkninger præciseres det, at udbyttet beregnes som liter færdig vin pr. kg anvendte druer.

4. Endelig anvendelse af druer fra parceller med overskydende udbytte (produktspecifikationens punkt 5)

Druer fra parceller med overskydende udbytte kan ikke anvendes til fremstilling af vin med denne oprindelsesbetegnelse. For at undgå enhver tvivl er konsekvenserne af manglende overholdelse blevet angivet tydeligt.

5. Ajourføring af de relevante retlige rammer (punkt 8, litra a), i produktspecifikationen)

Henvisninger til forældet lovgivning er fjernet, og der henvises til gældende lovgivning.

6. Tilføjelse af yderligere krav (punkt 8, litra b), i produktspecifikationen)

Erhvervsdrivende udarbejder regelmæssigt »høstregler« med yderligere krav eller præciseringer i forhold til dem, der er fastsat i produktspecifikationen. Det er vigtigt at påpege, at overholdelse af disse regler er obligatorisk.

7. Emballeringskrav (punkt 8, litra b), i produktspecifikationen)

Det er fastsat, at emballeringskapaciteten og -materialet skal være omfattet af national lovgivning og være godkendt af kontrolorganet. For så vidt angår »bag in box«-emballering er maksimumrumfanget 10 liter for hvidvin, rosévin og rødvin. Dette gælder ikke vine mærket »Reserva« og »Gran Reserva«, da de pr. definition skal tilbringe tid på flaske. Valg af størrelsen af de beholdere, hvori produktet præsenteres for forbrugerne, er en kommerciel beslutning. Ansvaret herfor ligger hos de erhvervsdrivende, som i dette tilfælde er enige om fælles krav.

8. Ændring af kravene til vinetiketter (punkt 8, litra b), i produktspecifikationen og punkt 9 i enhedsdokumentet)

Den krævede skriftstørrelse er nu angivet for den beskyttede betegnelse og for det forskriftsmæssige udtryk »denominación de origen protegido« eller, hvor det er relevant, »denominación de origen«. Der henvises også til forpligtelsen til at overholde gældende lovgivning og kontrolorganets regler om mærkning. Kvalitetsmærker på etiketterne samt segl og serienumre skal være synlige på emballagen for at sikre, at oplysningerne er gennemsigtige. Henvisningerne til lovgivning er også blevet ajourført i dette afsnit, og det samme gælder navnene på de kompetente administrative organer.

Der er ved konsensus fastsat fælles mærkningskrav.

9. Ophævelse af undtagelser fra reglerne for vindyrkningsarealer (produktspecifikationens punkt 8, litra b))

Sorten »Meseguera« er ikke tilladt for BOB'en »Jumilla«. Der var dog undtagelser for de parceller, der var registreret i kontrolorganets fortegnelse over vindyrkningsarealer før 1995. Denne undtagelse er blevet ophævet, da der ikke længere findes sådanne vindyrkningsarealer.

ENHEDSDOKUMENT

1. Produktets betegnelse

Jumilla

2. Type geografisk betegnelse

BOB — beskyttet oprindelsesbetegnelse

3. Kategorier af vinavlsprodukter

1. Vin

3. Hedvin

4. Beskrivelse af vinen/vinene

Hvidvine (»Jumilla« og »Jumilla Dulce«)

Udseende: fra glasset til topas. Klar og lys.

Aroma: frisk frugt. De søde vine kan have noter af tørrede frugter.

Smag: afbalanceret mellem syrlighed og sødme. I de søde vine er sødmen mere fremtrædende end syrligheden.

* Analysekrav, der ikke er medtaget i tabellen, er i overensstemmelse med gældende EU-lovgivning om vin.

Generelle analytiske karakteristika Totalt alkoholindhold, maksimum (i % vol.): Virkeligt alkoholindhold, minimum (i % vol.): 11 Totalt syreindhold, minimum 4 gram pr. liter udtrykt i vinsyre Indhold af flygtig syre, maksimum (i milliækvivalenter pr. liter) 13,3 Totalt indhold af svovldioxid, maksimum (i milligram pr. liter)

Rosévine (»Jumilla« og »Jumilla Dulce«)

Udseende: fra hindbær-rosa til lys laks. Klar og lys.

Aroma: frisk frugt, røde frugter. De søde vine kan have noter af tørrede frugter.

Smag: afbalanceret syrlighed. I de søde vine er sødmen mere fremtrædende end syrligheden.

* Analysekrav, der ikke er medtaget i tabellen, er i overensstemmelse med gældende EU-lovgivning om vin.

Generelle analytiske karakteristika Totalt alkoholindhold, maksimum (i % vol.): Virkeligt alkoholindhold, minimum (i % vol.): 11,5 Totalt syreindhold, minimum 4 gram pr. liter udtrykt i vinsyre Indhold af flygtig syre, maksimum (i milliækvivalenter pr. liter) 13,3 Totalt indhold af svovldioxid, maksimum (i milligram pr. liter)

Rosévine (Jumilla Monastrell)

Udseende: fra hindbær-rosa til lys laks. Klar og lys.

Aroma: frisk frugt, røde frugter. De søde vine kan have noter af tørrede frugter.

Smag: afbalanceret syrlighed. I de søde vine er sødmen mere fremtrædende end syrligheden.

* Analysekrav, der ikke er medtaget i tabellen, er i overensstemmelse med gældende EU-lovgivning om vin.

Generelle analytiske karakteristika Totalt alkoholindhold, maksimum (i % vol.): Virkeligt alkoholindhold, minimum (i % vol.): 12 Totalt syreindhold, minimum 4 gram pr. liter udtrykt i vinsyre Indhold af flygtig syre, maksimum (i milliækvivalenter pr. liter) 13,3 Totalt indhold af svovldioxid, maksimum (i milligram pr. liter)

Rødvine (Jumilla Monastrell)

Udseende: søde vine, der varierer fra violet til teglrød, kan udvikle en okkerfarvet nuance. Klar og lys.

Aroma: røde frugter, sorte frugter. De søde vine har noter af tørret frugt.

Smag: afbalanceret syrlighed. Garvesyre. I de søde vine er sødmen mere fremtrædende end syrligheden.

* Analysekrav, der ikke er medtaget i tabellen, er i overensstemmelse med gældende EU-lovgivning om vin.

Generelle analytiske karakteristika Totalt alkoholindhold, maksimum (i % vol.): Virkeligt alkoholindhold, minimum (i % vol.): 12,5 Totalt syreindhold, minimum 4 gram pr. liter udtrykt i vinsyre Indhold af flygtig syre, maksimum (i milliækvivalenter pr. liter) 13,3 Totalt indhold af svovldioxid, maksimum (i milligram pr. liter)

Rødvine (»Jumilla« og »Jumilla Dulce«)

Udseende: søde vine, der varierer fra violet til teglrød, kan udvikle en okkerfarvet nuance. Klar og lys.

Aroma: røde frugter, sorte frugter. De søde vine har noter af tørret frugt.

Smag: afbalanceret syrlighed. Garvesyre. I de søde vine er sødmen mere fremtrædende end syrligheden.

* Analysekrav, der ikke er medtaget i tabellen, er i overensstemmelse med gældende EU-lovgivning om vin.

Generelle analytiske karakteristika Totalt alkoholindhold, maksimum (i % vol.): Virkeligt alkoholindhold, minimum (i % vol.): 12 Totalt syreindhold, minimum 4 gram pr. liter udtrykt i vinsyre Indhold af flygtig syre, maksimum (i milliækvivalenter pr. liter) 13,3 Totalt indhold af svovldioxid, maksimum (i milligram pr. liter)

Hedvine (Tinto Monastrell)

Udseende: fra kirsebærrød til okkerfarvet. Klar og lys.

Aroma: sort frugt, tørret frugt.

Smag: Sødme, der er større end syrlighed. Garvesyre.

* Analysekrav, der ikke er medtaget i tabellen, er i overensstemmelse med gældende EU-lovgivning om vin.

Generelle analytiske karakteristika Totalt alkoholindhold, maksimum (i % vol.): Virkeligt alkoholindhold, minimum (i % vol.): 15 Totalt syreindhold, minimum (i milliækvivalenter pr. liter) Indhold af flygtig syre, maksimum (i milliækvivalenter pr. liter) Totalt indhold af svovldioxid, maksimum (i milligram pr. liter)

5. Vinfremstillingsmetoder

a) Særlige ønologiske metoder

Dyrkningsmetode

Vindyrkningsarealer, der er omfattet af den beskyttede oprindelsesbetegnelse »Jumilla«, kan være genstand for ekstensive eller intensive dyrkningsmetoder.

— Ekstensiv dyrkning: for vindyrkningsarealer, hvor beplantningstætheden på grund af terræn, højde over havet, nedbørsmængde og andre miljøfaktorer opfylder følgende landbrugsparametre: højst 1 900 planter pr. hektar og mindst 1 100 planter pr. hektar.

— Intensiv dyrkning: for vindyrkningsarealer, der igen i henhold til miljøfaktorer opfylder følgende landbrugsparametre:

beplantningstæthed på mellem 3 350 og 1 500 planter pr. hektar.

Særlig ønologisk fremgangsmåde

Druerne høstes på en måde, der ikke forringer deres kvalitet. For vine, der er omfattet af den beskyttede oprindelsesbetegnelse, anvendes kun sunde druer, der er tilstrækkeligt modne og har mindst 10,7 Baumé-grader for hvide druer og 11 Baumé-grader for røde druer.

Monastrell-druer bestemt til hedvin skal have mindst 13 Baumé-grader, når de høstes.

Ved presningen udsættes mosten og vinen for tryk, der giver et maksimalt udbytte, som efter forarbejdningen ikke må overstige 74 liter færdigfremstillet vin pr. 100 kg druer.

Ved beregningen af ældningsprocessen betragtes den første dag i oktober hvert år som udgangspunkt.

b) Maksimalt udbytte

Røde sorter ved ekstensiv dyrkning

5 000 kg druer pr. hektar

Røde sorter ved ekstensiv dyrkning

37 hektoliter pr. hektar

Hvide sorter ved ekstensiv dyrkning

5 625 kg druer pr. hektar

Hvide sorter ved ekstensiv dyrkning

41,62 hektoliter pr. hektar

Ved intensiv dyrkning

8 750 kg druer pr. hektar

Ved intensiv dyrkning

64,75 hektoliter pr. hektar

6. Afgrænset geografisk område

Produktionsområdet for vine med den beskyttede oprindelsesbetegnelse »Jumilla« omfatter arealer beliggende i kommunerne Jumilla i provinsen Murcia og Fuentealamo, Albatana, Ontur, Hellín, Tobarra og Montealegre del Castillo i provinsen Albacete.

7. Primær(e) druesort(er)

AIRÉN

CABERNET SAUVIGNON

CHARDONNAY

GARNACHA TINTA — LLADONER

GARNACHA TINTORERA

MACABEO — VIURA

MALVASIA AROMÁTICA — MALVASÍA SITGES

MERLOT

MONASTRELL

MOSCATEL DE GRANO MENUDO — MOSCATEL MORISCO

PEDRO XIMÉNEZ

PETIT VERDOT

SAUVIGNON BLANC

SYRAH

TEMPRANILLO — CENCIBEL

VERDEJO

8. Tilknytning til det geografiske område

Vin

Den vigtigste druesort er Monastrell. Det er en meget robust sort, der er perfekt tilpasset områdets barske forhold med tørke, meget varme somre og forårsfrost. Den producerer store, fyldige vine med højt alkohol- og syreindhold og meget karakteristiske aromaer af modne frugter og en velintegreret skarphed.

De øvrige godkendte sorter supplerer perfekt Monastrell ved at stabilisere farven, øge syreindholdet og gøre vinene bedre egnede til lagring, ligesom de på perfekt vis harmoniserer aromaerne.

Hedvin

Disse vine fremstilles af sorten Monastrell, som giver dem en farveintensitet, der varierer fra middel til meget høj og potentielt næsten uigennemsigtig. Dette skyldes de høje temperaturer, som er karakteristiske for området.

9. Vigtige yderligere betingelser (emballering, mærkning, andre krav)

Mærkning af vin

Retsgrundlag:

National lovgivning

Type supplerende betingelse:

Supplerende bestemmelser vedrørende mærkning

Beskrivelse af betingelsen:

Navnet på den beskyttede oprindelsesbetegnelse skal fremgå tydeligt af etiketten med en skrifttype, der er mindst 3 mm og højst 10 mm høj.

Betegnelsen skal anføres ved siden af ordene »Denominación de Origen Protegida« eller »Denominación de Origen«, som skal være trykt i en skrifttype med en højde på mindst 2 mm, men som altid skal være mindre end navnet på den beskyttede oprindelsesbetegnelse.

Andre henvisninger vil være dem, der er fastsat i den generelle lovgivning om mærkning af vin og i de særlige regler og bestemmelser om mærkning, der er fastsat af kontrolorganet og er i kraft i øjeblikket.

Emballagen skal være forsynet med kvalitetssegl, etiketter for og bag eller nummererede etiketter udstedt af kontrolorganet. Disse skal fastgøres af vingården og være synlige på emballagen på en sådan måde, at de ikke kan genbruges.

Link til produktspecifikationen

https://www.mapa.gob.es/es/alimentacion/temas/calidad-diferenciada/20201029pcdopjumillacorreccion_tcm30-552789.pdf

(1) EUT L 9 af 11.1.2019, s. 2.